

**Το μήνυμα του Αντώνη Αρέστη κατά την παραλαβή**

**της επιταγής του από τον ΚΟΑ**

Η διοίκηση και η διεύθυνση του Κυπριακού Οργανισμού Αθλητισμού υποδέχτηκαν τον Αντώνη Αρέστη στα γραφεία του Οργανισμού για να του παραδώσουν την επιταγή για το εφάπαξ του που εμπίπτει στο Σχέδιο Επαγγελματικής Αποκατάστασης των αθλητών, την Τρίτη 7 Φεβρουαρίου 2023. Συγκεκριμένα τον Παραολυμπιονίκη μας υποδέχτηκαν ο Πρόεδρος του Οργανισμού Ανδρέας Μιχαηλίδης, ο Αντιπρόεδρος Κωστάκης Κουκκουλλής και τα μέλη του ΔΣ Κάλλη Χατζηιωσήφ, Έλενα Παπακώστα, Ανδρόνικος Ανδρονίκου, Σωτήρης Αδάμου, Χρίστος Νεοφύτου και Μιχάλης Ιωάννου, η Γενική Διευθύντρια Μαίρη Χαραλάμπους Παπαμιλτιάδη και ο Λειτουργός Πάρις Αβρααμίδης.

«Λυπούμαστε που τελειώνει αυτή η υπέροχη διαδρομή, αλλά είμαστε βέβαιοι πως θα συνεχίσεις από άλλο πόστο. Σε καλέσαμε στον Οργανισμό για να σε ευχαριστήσουμε για την προσφορά σου στον αθλητισμό όλα αυτά τα χρόνια. Έκανες την Κύπρο περήφανη στους τέσσερις Παραολυμπιακούς Αγώνες που έλαβες μέρος», τού είπε ο Πρόεδρος του ΚΟΑ, επισημαίνοντας παράλληλα ότι ο Αντώνης Αρέστη **επέλεξε το εφάπαξ** αντί του μηνιαίου ποσού του Σχεδίου Επαγγελματικής Αποκατάστασης των αθλητών.

Ο Κύπριος Παραολυμπιονίκης στάθηκε στη σημασία του Σχεδίου αυτού για τους αθλητές: «Το είχα τεράστιο παράπονο ότι ένας αθλητής υψηλού επιπέδου γνώριζε πως προσφέρει, αλλά μόλις αποσυρθεί δεν θα έχει στον ήλιο μοίρα. Για εμάς είναι πολύ σημαντικό αυτό που έχει συμβεί επί Προεδρίας Αναστασιάδη. Του οφείλω ένα πολύ μεγάλο ευχαριστώ που κατάφερε σε σύντομο χρονικό διάστημα και ψηφίστηκε το αυτονόητο. Δηλαδή να ξέρει ο αθλητής πως μόλις τελειώσει τον αθλητισμό, η κυβέρνηση θα τον βοηθήσει με την επαγγελματική αποκατάστασή του. Ευχαριστώ επίσης τον ΚΟΑ, ο οποίος βοήθησε σημαντικά προς την κατεύθυνση αυτή».